Period: Old Babylonian
Genre: Literary
Transliteration:
<SURFACE>
ud-ul-ur₁₁-ru dumu-ni na mu-un-degₓ(RI)-ga-am₃
a-šag₄ dib-be₂-da-zu-ne
eg₂ pa₅ du₆ du₈-u₃-de₃ igi kar₂-kar₂-ab
a-šag₄ a de₂-a-zu-ne a-bi šag₄-ba nu-il₂
ud a-ta im-mu-e-a-ed₃-de₃-a
a-šag₄ ki duru₅-bi en-nu-uŋ₃ ak-ab ki-še-er a-ra-ab-tuku
gud suhub₂ ŋiri₃ na-ra-ab-zukum-e
u₂-saga₁₁-bi u₃-bi₂-ze₂ a-šag₄ ki-ŋar u₃-bi₂-dug₄
1(u)-am₃ {urud}giŋ₄ sal 2/3(diš) ma-na-ta sa₂-a-ab
{ŋiš}al-šub-be₂ umbin gud ha-ra-šu₂-šu₂ sa ha-ra-ab-la₂-la₂
ki ka sal-la-bi u₂-tag ha-ra-tag-tag
gu₂ a-šag₄-ga ub-da 4(diš)-ba {ŋiš}al-e ha-ra-ni₁₀-ni₁₀
en-na a-šag₄-ga al-šeŋ₆-šeŋ₆-e-da teš₂ a-ra-ab-sig₁₀-ge₅-a
{ŋiš}šu-kar₂-zu sa ha-ra-ab-gi₄-a
{ŋiš}šudul-zu a₂-šita₄-a-bi ha-ra-keše₂
{kuš}usan₃ gibil-zu {ŋiš}gag-a ha-ra-ab-la₂
{kuš}usan₃ sumun-zu {ŋiš}mud la₂-la₂-a-bi
dumu gašam-ta dug₃ ha-ra-ab-ak-e
{urud}giŋ₄ {urud}bulug {urud}šum-me {ŋiš}šu-kar₂-zu a₂-zu si ha-ra-ab-sa₂-e
{kuš}saŋ-keše₂ {kuš}bar-ed₃-de₃ {kuš}ka-du₃ {kuš}usan₃ saŋ-zu he₂-ha-za
{gi}ba-an-du₈-zu kab₂ di hu-mu-ra-ab-ak a₂ kalag-ga hu-mu-ra-an-ak-e
a₂-aš₂ a-šag₄-ga-zu da he₂-en-ŋal₂ kiŋ₂-zu igi kar₂-ka-ab
gud{ŋiš}apin gud dirig-ga a-ab-tuku-a
gud gud-da dur bi₂-ib-tu-lu-a
{ŋiš}apin-bi {ŋiš}apin-na a-ab-dirig
eš₂-gar₃ {ŋiš}apin 1(diš)-e <unk> iku-am₃
za-e <unk> iku ŋiš du₃-ba-ab
a₂ šag₄ hul₂-gin₇ a-ra-ab-dim₂-e
1(u)-8(diš) iku-ba 3(diš) še gur ba-an-ŋa₂-ŋa₂
usu {ŋiš}apin 1(diš)-e a-šag₄ {ŋiš}bar-dili-bi u₃-bi₂-ak
{ŋiš}bar-dili-bi {ŋiš}apin tug₂-saga₁₁ u₃-bi₂-ak tug₂-gur-ra-ab
ŋiš ur₃-ra-ab ŋiš gi₄-a-ab ŋiš peš-bi₂-ib
ki sumur-bi {ŋiš}niŋ₂-gul-ta {ŋiš}gag-dag₂-aš u₃-bi₂-ak
{ŋiš}mud {ŋiš}niŋ₂-gul-zu saŋ-za he₂-ha-za niŋ₂ al di-še₃ na-du-un
kiŋ₂ ak-zu-a ugu-ba u₃-bi₂-de₂
kiŋ₂ ak-zu-še₃ ŋa₂-la nam-ba-an-dag-ge
a-šag₄ kiŋ₂-zu ak na-an-na-ab-be₂
ud mul-an-na šu im-ma-ab-du₇-a-ta
1(u)-am₃ a₂ gud a-šag₄ zi-zi-i-da-še₃ igi-zu nam-ba-e-gid₂-i
{ŋiš}al du₃-a-bi ha-ra-ab-ak-e
a-šag₄ ur₁₁-ru-da-zu-ne
{ŋiš}apin-zu gu ha-ra-ab-dub₂
{ŋiš}ka-šu₂ {ŋiš}apin-na-zu {kuš}im-du₅-mu šub-i₃
{ŋiš}dam-zu {ŋiš}gag sal-la šub-i₃
{ŋiš}le-um-zu a₂ he₂-tal₂-tal₂ ab-sin₂-zu gub-ba-ab
1(diš) nindan us₂ ab-sin₂ 8(diš) gub-ba-ab
ab-sin₂ durun-dur₂-ru-na še-bi gu₂ a-ab-gid₂
a-šag₄ ur₁₁-ru-da-zu-ne
lu₂ še-numun ŋar-ra-zu igi-zu ŋar-i₃
2(diš) šu-si-ta-am₃ {d}ezina₂ he₂-en-šub
1(diš) nindan us₂-ta 1(diš) giŋ₄ še ha-ra-ŋar
tukum-bi še-numun a-tur-ra nu-ub-suhur
{ŋiš}niŋ₂-kud {ŋiš}eme{ŋiš}apin-na-zu kur₂-ra-ab
tukum-bi dur a-ab-tu-lu dur tur-ra-ab
ki ab-sin₂ si sa₂ i₃-ur₁₁-ru-a ab-sin₂ {ŋiš}šibir ur₁₁-ru-ab
ki ab-sin₂ {ŋiš}šibir i₃-ur₁₁-ru-a ab-sin₂ si sa₂ ur₁₁-ru-ab
ab-sin₂ si sa₂ gu₂ tu-lu gu₂ <unk> mu-ra-ŋa₂-ŋa₂
ab-sin₂ lug-gu₂-zu si ha-ra-ab-sa₂
ab-sin₂ ab-ki-iz-bi <unk> a gana₂ ku₅-ra₂-zu ur₁₁-ru-ab
lag-bi ha-ra-ri-ri
ki-sahar us₂-bi ab-sin₂ ha-ra-ni-ib-ra
ki-sahar ka tab-bi ab-sin₂ ha-ra-sig-sig
henbur₂-še₃ a-ra-sag₉
ud henbur₂-e ki im-ma-ab-dar-ra-ta
sizkur₂ {d}nin-kilim-ke₄ dug₄-ga-ab
zu₂ bir₅{mušen}ra bal-e-eb
ud še ka sal-la ab-sin₂-na-ka a-ab-dirig
a numun saŋ-ŋa₂-ke₄ dug₄-ga-ab
ud še {gi}kid-ma₂-šag₄-ga-ba ab-gub-ba a dug₄-ga-ab
še lillan-ba a dug₄-ga-ab
ud še luh-ha an-sud-a a na-ab-be₂-en sa-ma-na₂-aš ba-gig
ud še bir ak-de₃ a-ab-du₇-a a dug₄-ga-ab
{ŋiš}ba-an-ba 1(diš) sila₃ še ku-dun ba-tuku-tuku
še gur₁₀-gur₁₀-ru-da-zu-ne še ur₅ nam-ba-gam-e-en
ud a₂-ba-ka gur₁₀-gur₁₀-ra-ab
<unk> 1(diš)-e u₃ lu₂ zar keše₂-da 1(diš)-am₃
u₃ lu₂ 1(diš)-e igi-ni-še₃ zar hu-mu-ra-ab-sa₂-e
3(diš)-am₃ hu-mu-ra-ab-gur₁₀-gur₁₀-re
lu₂ še degₓ(RI)-degₓ(RI)-ga-zu še šu huz na-an-ak-e
še-garadin₃-e še na-an-si-il-si-il-le-e-ne
kiŋ₂ ud-da-zu ud tur-ra-gin₇
usu di₄-di₄-la₂-zu-ne u₃ lu₂ še degₓ(RI)-degₓ(RI)-ga-zu-ne
šid-bi du₆-ul-la-ab zar-re-eš₂ nu₂-a-ab
kiŋ₂-zu mi₂ zid ha-ra-ab-dug₄
dabin še sumun-e tuku-a-ta
ka-gu₇-zu-še₃ lu₂ še ŋiš na-ab-ra-ra-an
še-zar-ra ne-ha-ab
sizkur₂ še-zar-ra ud šu₂-uš-e ha-ra-ab-dug₄
ud še al-ed₃-de₃-en-na-zu-ne
lu₂ še la₂-la₂-zu-ne 3(u) giŋ₄ ha-ra-an-ak-ak
kislah-zu ki-ŋar dug₄-ga-ab
har-ra-an gur-zu si sa₂-sa₂-ab
{ŋiš}mar-gid₂-da-zu si ha-ra-ab-sa₂
gud {ŋiš}mar-gid₂-da-zu mur gu₇-bi₂-ib
{ŋiš}šu-kar₂-zu...
sur₁₂ du₈-a-zu ud 5(diš)-am₃ ha-ba-ne-ha
sur₁₂ ba₉-ra₂-zu-ne niŋ₂-ur₅-ra du₈-i₃
ud še ba₉-ra₂-zu-ne
zu₂ ŋiš-ba₉-ra₂-zu kuš la₂-la₂-bi esir₂ ha-ra-ab-sub₆-sub₆
gud dur₂-dur₂-ru-da-zu-ne
lu₂ še ba₉-ra₂-zu usu he₂-en-de₃-gub
ud še ki ba-e-ni-us₂-sa
sizkur₂ še nu-nir-ra dug₄-ga-ab
ud še al-la₂-e-na-zu
lu₂ še ki-ta al-gub-bu-a lu₂ ŋeštug₂-ga gub-ba-ab
lu₂ še <unk> a 2(diš)-am₃ ha-ra-gub-bu-uš
ud še ba-e-nir-ra ŋidru-še₃ nu₂-a-ab
sizkur₂ a₂ ud te-en ŋi₆-ba dug₄-ga-ab
ud <unk> a-gin₇ še bur₂-ra-ab
na degₓ(RI)-ga {d}nin-urta dumu {d}en-lil₂-la₂-ke₄
{d}nin-urta engar zid {d}en-lil₂-la₂ za₃-mi₂-zu dug₃-ga-am₃

Cuneiform:
<SURFACE>
𒌓𒌌𒀳𒊒𒌉𒉌𒈾𒈬𒌧𒊑𒂵𒀀𒀭
𒀀𒊮𒁳𒁉𒁕𒍪𒉈
𒂊𒉽𒂊𒇯𒂃𒅇𒉈𒅆𒃸𒃸𒀊
𒀀𒊮𒀀𒌤𒀀𒍪𒉈𒀀𒁉𒊮𒁀𒉡𒅍
𒌓𒀀𒋫𒅎𒈬𒂊𒀀𒇯𒁺𒉈𒀀
𒀀𒊮𒆠𒀀𒁉𒂗𒉡𒌧𒀝𒀊𒆠𒊺𒅕𒀀𒊏𒀊𒌇
𒄞𒀯𒄊𒈾𒊏𒀊𒍤𒆸𒂊
𒌑𒆥𒁉𒅇𒉈𒍢𒀀𒊮𒆠𒃻𒅇𒉈𒅗
𒌋𒀀𒀭𒍏𒂆𒊩𒑛𒈠𒈾𒋫𒁲𒀀𒀊
𒄑𒀠𒊒𒁉𒌢𒄞𒄩𒊏𒋙𒋙𒊓𒄩𒊏𒀊𒇲𒇲
𒆠𒅗𒊩𒆷𒁉𒌑𒋳𒄩𒊏𒋳𒋳
𒄘𒀀𒊮𒂵𒌒𒁕𒐉𒁀𒄑𒀠𒂊𒄩𒊏𒆸𒆸
𒂗𒈾𒀀𒊮𒂵𒀠𒉈𒉈𒂊𒁕𒌨𒀀𒊏𒀊𒋧𒆠𒀀
𒄑𒋗𒃸𒍪𒊓𒄩𒊏𒀊𒄄𒀀
𒄑𒋙𒂅𒍪𒀉𒌋𒆤𒀀𒁉𒄩𒊏𒆟
𒋢𒉮𒉋𒍪𒄑𒆕𒀀𒄩𒊏𒀊𒇲
𒋢𒉮𒌀𒍪𒄑𒄷𒄭𒇲𒇲𒀀𒁉
𒌉𒉣𒈨𒋳𒋫𒄭𒄩𒊏𒀊𒀝𒂊
𒍏𒂆𒍏𒁑𒍏𒋳𒈨𒄑𒋗𒃸𒍪𒀉𒍪𒋛𒄩𒊏𒀊𒁲𒂊
𒋢𒊕𒆟𒋢𒁇𒇯𒁺𒉈𒋢𒅗𒆕𒋢𒉮𒊕𒍪𒃶𒄩𒍝
𒄀𒁀𒀭𒂃𒍪𒅘𒁲𒄷𒈬𒊏𒀊𒀝𒀉𒆗𒂵𒄷𒈬𒊏𒀭𒀝𒂊
𒀉𒀾𒀀𒊮𒂵𒍪𒁕𒃶𒂗𒅅𒆥𒍪𒅆𒃸𒅗𒀊
𒄞𒄑𒀳𒄞𒋛𒀀𒂵𒀀𒀊𒌇𒀀
𒄞𒄞𒁕𒄙𒉈𒅁𒌅𒇻𒀀
𒄑𒀳𒁉𒄑𒀳𒈾𒀀𒀊𒋛𒀀
𒂠𒃼𒄑𒀳𒁹𒂊<unk>𒃷𒀀𒀭
𒍝𒂊<unk>𒃷𒄑𒆕𒁀𒀊
𒀉𒊮𒄾𒁶𒀀𒊏𒀊𒁶𒂊
𒌋𒐍𒃷𒁀𒐈𒊺𒄥𒁀𒀭𒂷𒂷
𒀉𒆗𒄑𒀳𒁹𒂊𒀀𒊮𒄑𒁇𒀸𒁉𒅇𒉈𒀝
𒄑𒁇𒀸𒁉𒄑𒀳𒌆𒆥𒅇𒉈𒀝𒌆𒄥𒊏𒀊
𒄑𒃡𒊏𒀊𒄑𒄄𒀀𒀊𒄑𒄫𒉈𒅁
𒆠𒊨𒁉𒄑𒃻𒄢𒋫𒄑𒆕𒌓𒀸𒅇𒉈𒀝
𒄑𒄷𒄭𒄑𒃻𒄢𒍪𒊕𒍝𒃶𒄩𒍝𒃻𒀠𒁲𒂠𒈾𒁺𒌧
𒆥𒀝𒍪𒀀𒌋𒅗𒁀𒅇𒉈𒌤
𒆥𒀝𒍪𒂠𒂷𒆷𒉆𒁀𒀭𒁖𒄀
𒀀𒊮𒆥𒍪𒀝𒈾𒀭𒈾𒀊𒁉
𒌓𒀯𒀭𒈾𒋗𒅎𒈠𒀊𒌌𒀀𒋫
𒌋𒀀𒀭𒀉𒄞𒀀𒊮𒍣𒍣𒄿𒁕𒂠𒅆𒍪𒉆𒁀𒂊𒁍𒄿
𒄑𒀠𒆕𒀀𒁉𒄩𒊏𒀊𒀝𒂊
𒀀𒊮𒀳𒊒𒁕𒍪𒉈
𒄑𒀳𒍪𒄖𒄩𒊏𒀊𒂀
𒄑𒅗𒋙𒄑𒀳𒈾𒍪𒋢𒅎𒂅𒈬𒊒𒉌
𒄑𒁮𒍪𒄑𒆕𒊩𒆷𒊒𒉌
𒄑𒇷𒌝𒍪𒀉𒃶𒉿𒉿𒀊𒉆𒍪𒁺𒁀𒀊
𒁹𒃻𒍑𒀊𒉆𒐍𒁺𒁀𒀊
𒀊𒉆𒂉𒂉𒊒𒈾𒊺𒁉𒄘𒀀𒀊𒁍
𒀀𒊮𒀳𒊒𒁕𒍪𒉈
𒇽𒊺𒆰𒃻𒊏𒍪𒅆𒍪𒃻𒉌
𒈫𒋗𒋛𒋫𒀀𒀭𒀭𒊺𒌁𒃶𒂗𒊒
𒁹𒃻𒍑𒋫𒁹𒂆𒊺𒄩𒊏𒃻
𒋗𒃻𒌉𒇲𒁉𒊺𒆰𒀀𒌉𒊏𒉡𒌒𒋦
𒄑𒃻𒋻𒄑𒅴𒄑𒀳𒈾𒍪𒉽𒊏𒀊
𒋗𒃻𒌉𒇲𒁉𒄙𒀀𒀊𒌅𒇻𒄙𒌉𒊏𒀊
𒆠𒀊𒉆𒋛𒁲𒉌𒀳𒊒𒀀𒀊𒉆𒄑𒌋𒂙𒀳𒊒𒀊
𒆠𒀊𒉆𒄑𒌋𒂙𒉌𒀳𒊒𒀀𒀊𒉆𒋛𒁲𒀳𒊒𒀊
𒀊𒉆𒋛𒁲𒄘𒌅𒇻𒄘<unk>𒈬𒊏𒂷𒂷
𒀊𒉆𒇻𒄘𒍪𒋛𒄩𒊏𒀊𒁲
𒀊𒉆𒀊𒆠𒄑𒁉<unk>𒀀𒃷𒋻𒁺𒍪𒀳𒊒𒀊
𒋃𒁉𒄩𒊏𒊑𒊑
𒆠𒅖𒍑𒁉𒀊𒉆𒄩𒊏𒉌𒅁𒊏
𒆠𒅖𒅗𒋰𒁉𒀊𒉆𒄩𒊏𒋝𒋝
𒊺𒆕𒂠𒀀𒊏𒊷
𒌓𒊺𒆕𒂊𒆠𒅎𒈠𒀊𒁯𒊏𒋫
𒀬𒀬𒀭𒎏𒉾𒆤𒅗𒂵𒀊
𒅗𒉆𒄷𒊏𒁄𒂊𒅁
𒌓𒊺𒅗𒊩𒆷𒀊𒉆𒈾𒅗𒀀𒀊𒋛𒀀
𒀀𒆰𒊕𒂷𒆤𒅗𒂵𒀊
𒌓𒊺𒄀𒆤𒈣𒊮𒂵𒁀𒀊𒁺𒁀𒀀𒅗𒂵𒀊
𒊺𒈗𒁀𒀀𒅗𒂵𒀊
𒌓𒊺𒈛𒄩𒀭𒋤𒀀𒀀𒈾𒀊𒁉𒂗𒊓𒈠𒈿𒀸𒁀𒍼
𒌓𒊺𒄵𒀝𒉈𒀀𒀊𒌌𒀀𒀀𒅗𒂵𒀊
𒄑𒁀𒀭𒁀𒁹𒋡𒊺𒆪𒂄𒁀𒌇𒌇
𒊺𒆥𒆥𒊒𒁕𒍪𒉈𒊺𒄯𒉆𒁀𒃵𒂊𒂗
𒌓𒀉𒁀𒅗𒆥𒆥𒊏𒀊
<unk>𒁹𒂊𒅇𒇽𒇡𒆟𒁕𒁹𒀀𒀭
𒅇𒇽𒁹𒂊𒅆𒉌𒂠𒇡𒄷𒈬𒊏𒀊𒁲𒂊
𒐈𒀀𒀭𒄷𒈬𒊏𒀊𒆥𒆥𒊑
𒇽𒊺𒊑𒊑𒂵𒍪𒊺𒋗𒈝𒈾𒀭𒀝𒂊
𒊺𒊽𒂊𒊺𒈾𒀭𒋛𒅋𒋛𒅋𒇷𒂊𒉈
𒆥𒌓𒁕𒍪𒌓𒌉𒊏𒁶
𒀉𒆗𒌉𒌉𒇲𒍪𒉈𒅇𒇽𒊺𒊑𒊑𒂵𒍪𒉈
𒋃𒁉𒇯𒌌𒆷𒀊𒇡𒊑𒂠𒈿𒀀𒀊
𒆥𒍪𒊩𒍣𒄩𒊏𒀊𒅗
𒂠𒊺𒊺𒌀𒂊𒌇𒀀𒋫
𒅗𒅥𒍪𒂠𒇽𒊺𒄑𒈾𒀊𒊏𒊏𒀭
𒊺𒇡𒊏𒉈𒄩𒀊
𒀬𒀬𒊺𒇡𒊏𒌓𒋙𒍑𒂊𒄩𒊏𒀊𒅗
𒌓𒊺𒀠𒇯𒁺𒉈𒂗𒈾𒍪𒉈
𒇽𒊺𒇲𒇲𒍪𒉈𒌍𒂆𒄩𒊏𒀭𒀝𒀝
𒆠𒌓𒍪𒆠𒃻𒅗𒂵𒀊
𒄯𒊏𒀭𒄥𒍪𒋛𒁲𒁲𒀊
𒄑𒈥𒁍𒁕𒍪𒋛𒄩𒊏𒀊𒁲
𒄞𒄑𒈥𒁍𒁕𒍪𒄯𒅥𒉈𒅁
𒄑𒋗𒃸𒍪...
𒇭𒂃𒀀𒍪𒌓𒐊𒀀𒀭𒄩𒁀𒉈𒄩
𒇭𒁁𒁺𒍪𒉈𒃻𒄯𒊏𒂃𒉌
𒌓𒊺𒁁𒁺𒍪𒉈
𒅗𒄑𒁁𒁺𒍪𒋢𒇲𒇲𒁉𒇒𒄩𒊏𒀊𒋳𒋳
𒄞𒂉𒂉𒊒𒁕𒍪𒉈
𒇽𒊺𒁁𒁺𒍪𒀉𒆗𒃶𒂗𒉈𒁺
𒌓𒊺𒆠𒁀𒂊𒉌𒍑𒊓
𒀬𒀬𒊺𒉡𒉪𒊏𒅗𒂵𒀊
𒌓𒊺𒀠𒇲𒂊𒈾𒍪
𒇽𒊺𒆠𒋫𒀠𒁺𒁍𒀀𒇽𒄑𒌆𒉿𒂵𒁺𒁀𒀊
𒇽𒊺<unk>𒀀𒈫𒀀𒀭𒄩𒊏𒁺𒁍𒍑
𒌓𒊺𒁀𒂊𒉪𒊏𒉺𒂠𒈿𒀀𒀊
𒀬𒀬𒀉𒌓𒋼𒂗𒈪𒁀𒅗𒂵𒀊
𒌓<unk>𒀀𒁶𒊺𒁔𒊏𒀊
𒈾𒊑𒂵𒀭𒎏𒅁𒌉𒀭𒂗𒆤𒇲𒆤
𒀭𒎏𒅁𒀳𒍣𒀭𒂗𒆤𒇲𒍠𒊩𒍪𒄭𒂵𒀀𒀭